Politi og beredskab ledte tirsdag aften efter person i vandet ved Utzon Center.

Ifølge vagtchef ved Nordjyllands Politi, Jess Falberg, er der onsdag morgen ikke nyt i forhold til eftersøgningen af den person, som Nordjyllands Politi og Nordjyllands Beredskab ledte intenst efter i vandet ved Utzon Center tirsdag aften. Senere tirsdag blev eftersøgningen indstillet. Klokken 20.10 fik Nordjyllands Politi en anmeldelse om, at en person var forsvundet i vandet. En anmelder havde set en person gå tæt på kajkanten, og umiddelbart derefter var personen væk. - Anmelderen var sikker på, at personen måtte være faldet i vandet, så vi sendte mange folk til stedet for at lede, fortalte vagtchef ved Nordjyllands Politi Mads Hessellund tirsdag aften. Redningsfolk og betjente fik i løbet af aftenen assistance af en redningshelikopter med termisk kamera, og i vandet gennemsøgte dykkere området omkring kajkanten - uden held. Derfor blev eftersøgningen indstillet.